FI Euroopan unionin virallinen lehti L 285/1

Vain alkuperäiset UNECE:n tekstit ovat kansainvälisen julkisoikeuden mukaan sitovia. Tämän säännön asema ja voimaantulopäivä on hyvä tarkastaa UNECE:n asiakirjan TRANS/WP.29/343 viimeisimmästä versiosta. Asiakirja saatavana osoitteessa:

http://www.unece.org/trans/main/wp29/wp29wgs/wp29gen/wp29fdocstts.html.

Yhdistyneiden kansakuntien Euroopan talouskomission (UNECE) sääntö nro 7 – Moottoriajoneuvojen (moottoripyöriä lukuun ottamatta) ja niiden perävaunujen etuvalaisimia, takavalaisimia, jarruvalaisimia ja äärivalaisimia koskevat yhdenmukaiset vaatimukset

Sisältää kaiken voimassa olevan tekstin seuraaviin asti:

Täydennys 23 muutossarjaan 02 — Voimaantulopäivä: 9. lokakuuta 2014

SISÄLLYS

SÄÄNTÖ

Soveltamisala

1. Määritelmät

2. Hyväksynnän hakeminen

3. Merkinnät

4. Hyväksyntä

5. Yleiset vaatimukset

6. Säteilevän valon voimakkuus

7. Testimenettely

8. Säteilevän valon väri

9. Valmistuksen vaatimustenmukaisuus

10. Seuraamukset vaatimustenmukaisuudesta poikkeavasta tuotannosta

11. Tuotannon lopettaminen

12. Värejä ja erityislaitteita koskevat huomautukset

13. Hyväksyntätesteistä vastaavien tutkimuslaitosten sekä tyyppihyväksyntäviranomaisen nimet ja osoitteet

14. Siirtymäsäännökset

LIITTEET

1 Etuvalaisimet, takavalaisimet, äärivalaisimet ja jarruvalaisimet: valon jakautumisen vähimmäiskulmat

2 Ilmoitus

3 Esimerkkejä hyväksyntämerkeistä

4 Fotometriset mittaukset

5 Tuotannon vaatimustenmukaisuuden valvontamenettelyjä koskevat vähimmäisvaatimukset

6 Tarkastajan suorittamaa näytteenottoa koskevat vähimmäisvaatimukset

SOVELTAMISALA

Tätä sääntöä sovelletaan

luokkien L, M, N, O ja T (1) ajoneuvojen etuvalaisimiin, takavalaisimiin ja jarruvalaisimiin sekä

luokkien M, N, O ja T ajoneuvojen äärivalaisimiin.

1. MÄÄRITELMÄT

Tässä säännössä sovelletaan seuraavia määritelmiä:

1.1 ’Etuvalaisimella’ tarkoitetaan valaisinta, jota käytetään ilmaisemaan ajoneuvon sijainti ja leveys edestä katsottaessa.

1.2 ’Takavalaisimella’ tarkoitetaan valaisinta, jota käytetään ilmaisemaan ajoneuvon sijainti ja leveys takaa katsottaessa.

1.3 ’Jarruvalaisimella’ tarkoitetaan valaisinta, jota käytetään osoittamaan ajoneuvon takana oleville muille tienkäyttäjille, että ajoneuvon käyttöjarrua käytetään. Jarruvalaisinten aktivointi voi tapahtua hidastimella tai vastaavalla laitteella.

1.4 ’Äärivalaisimella’ tarkoitetaan valaisinta, joka on asennettu lähelle ajoneuvon ulointa reunaa ja mahdollisimman lähelle ajoneuvon yläreunaa ja joka on tarkoitettu ilmaisemaan selvästi ajoneuvon kokonaisleveys. Tietyissä moottoriajoneuvoissa ja perävaunuissa tämä valo on tarkoitettu täydentämään ajoneuvon etu- ja takavalaisimia ja osoittamaan erityisesti ajoneuvon ääriviivaa.

1.5 Termien määritelmät:

Tähän sääntöön sovelletaan määritelmiä, jotka annetaan säännössä n:o 48 ja sen muutossarjassa, jotka ovat voimassa tyyppihyväksynnän hakuajankohtana.

1.6 ’Erityyppisillä etuvalaisimilla, takavalaisimilla, jarruvalaisimilla ja äärivalaisimilla’ tarkoitetaan valaisimia, jotka eroavat toisistaan kussakin mainitussa luokassa esimerkiksi seuraavien olennaisten seikkojen osalta:

a) kauppanimi tai tavaramerkki;

b) optisen järjestelmän ominaisuudet (voimakkuus, valon jakautumiskulmat, valonlähteen luokka, valonlähdemoduuli jne.);

c) järjestelmä, jolla vähennetään valaisua yöllä — jarruvalaisimissa, joissa on kaksi voimakkuustasoa.

Valonlähteen tai suodattimen värin muuttuminen ei aiheuta tyypin muuttumista.

1.7 Tässä säännössä olevat viittaukset vakiohehkulamppuihin ja sääntöön nro 37 viittaavat sääntöön nro 37 ja sen muutossarjoihin, jotka ovat voimassa tyyppihyväksynnän hakemishetkellä.

Tässä säännössä olevat viittaukset vakio-LED-valonlähteisiin ja sääntöön nro 128 viittaavat sääntöön nro 128 ja sen muutossarjoihin, jotka ovat voimassa tyyppihyväksynnän hakemishetkellä.

2. HYVÄKSYNNÄN HAKEMINEN

2.1 Kauppanimen tai tavaramerkin omistajan tai tämän valtuutetun edustajan on haettava hyväksyntää. Hakemuksessa on selvitettävä seuraavat seikat:

2.1.1 Hakemuksen kohteena olevan laitteen aiottu käyttötarkoitus tai -tarkoitukset sekä se, voidaanko laitetta käyttää myös kahden samanlaisen tai -tyyppisen valaisimen muodostamassa kokonaisuudessa.

2.1.2 Kun kyseessä on äärivalaisin, tieto siitä, onko sen tarkoitus lähettää valkoista vai punaista valoa.

2.1.3 Kun kyseessä on luokan S3 tai S4 jarruvalaisin, tieto siitä, onko se asennettava ajoneuvon ulko- vai sisäpuolelle (takalasin sisäpuolelle).

2.1.4 Tieto siitä, tuottaako laite vakiovalovoimaa (luokka R, R1, RM1, S1 tai S3) vai vaihtuvaa valovoimaa (luokka R2, RM2, S2 tai S4).

2.1.5 Hakijan valinnan mukaan laite voidaan asentaa ajoneuvoon eri vertailuakselin kallistuskulmissa ajoneuvon vertailutasoihin ja maahan nähden tai kiertää vertailuakselinsa ympäri. Näiden erilaisten asennustapojen tulee käydä ilmi ilmoituslomakkeesta.

2.2 Jokaisen laitetyypin hakemukseen on liitettävä seuraavat:

2.2.1 kolmena kappaleena riittävän yksityiskohtaiset piirustukset, joiden perusteella tyyppi ja luokka voidaan tunnistaa ja joissa esitetään geometrisesti seuraavat tiedot: a) geometriset kohdat, joihin laite (ja luokan S3 tai S4 valaisimien tapauksessa tarvittaessa takaikkuna) voidaan asentaa ajoneuvoon, havaintoakseli, jota käytetään vertailuakselina testeissä (vaakakulma H = 0°, pystykulma V = 0°) ja kyseisissä testeissä vertailukeskipisteenä käytettävä piste; b) kohdan 6 vaatimukset täyttävien laitteiden asennusta koskevat geometriset vaatimukset; c) jos kyseessä on toiminnallisesti integroitu valaisinjärjestelmä, toiminnallisesti integroitu valaisin tai valaisimien yhdistelmä, joka täyttää tämän säännön kohtien 5.10 ja 6.1 sekä liitteen 4 vaatimukset; d) hyväksyntänumerolle ja lisätunnuksille tarkoitettu paikka hyväksyntämerkin ympyrään nähden;

2.2.2 lyhyt tekninen kuvaus, jossa ilmoitetaan varsinkin seuraavat, paitsi sellaisten valaisinten osalta, joissa on ei-vaihdettava valonlähde: a) käytettävien hehkulamppujen luokat (hehkulamppuluokan on oltava jokin säännössä nro 37 ja sen hakuajankohtana voimassa olevissa muutossarjoissa esitetyistä lamppuluokista; jos kyseessä on luokan S3 tai S4 jarruvalaisin, joka tarkoitettu asennettavaksi ajoneuvon sisään, tekniseen kuvaukseen on sisällytettävä takalasin tai -lasien optisten ominaisuuksien erittely (läpäisy, väri, kulma jne.)); ja/tai b) käytettävien LED-valonlähteiden luokka (LED-valonlähteen luokan on oltava jokin luokista, jotka esitetään säännössä nro 128 ja sen muutossarjoissa, jotka ovat voimassa hyväksynnän hakuajankohtana); ja/tai c) valonlähdemoduulin tunnuskoodi; jos kyseessä on luokan S3 tai S4 jarruvalaisin, joka tarkoitettu asennettavaksi ajoneuvon sisään, tekniseen kuvaukseen on sisällytettävä takalasin tai -lasien optisten ominaisuuksien erittely (läpäisy, väri, kulma jne.);

2.2.3 kun kyseessä on valovoimaltaan vaihtuva valaisin, lyhyt kuvaus valovoiman säätimestä, järjestelykaavio ja kaksi voimakkuustasoa aikaansaavan järjestelmän ominaisuuksien erittely;

2.2.4 kaksi näytekappaletta; Jos hyväksyntää haetaan laitteille, jotka eivät ole identtisiä vaan symmetrisiä ja toinen laite voidaan asentaa vasemmalle ja toinen oikealle puolelle, toimitetut kaksi mallia voivat olla identtisiä ja asennettavissa vain ajoneuvon oikealle tai vasemmalle puolelle. Jos valaisin on valovoimaltaan vaihtuva, hakemukseen on liitettävä valovoiman säädin tai saman signaalin (samat signaalit) tuottava generaattori.

2.2.5 Jos kyseessä on luokan S3 tai S4 jarruvalaisin, joka tarkoitettu asennettavaksi ajoneuvon sisään, hakemukseen on liitettävä näytelevy (tai näytelevyt, jos mahdollisuuksia on useita), jonka (joiden) optiset ominaisuudet vastaavat todellisen takalasin ominaisuuksia.

3. MERKINNÄT

Hyväksyttäväksi toimitettavien laitteiden on täytettävä seuraavat vaatimukset:

3.1 Laitteissa on oltava merkittynä hakijan kauppanimi tai tavaramerkki helposti luettavalla ja pysyvällä tavalla.

3.2 Kaikissa muissa paitsi ei-vaihdettavilla valonlähteillä varustetuissa valaisimissa on oltava helposti luettavissa oleva ja pysyvä merkintä, josta käyvät ilmi

a) käytettävien LED-valonlähteiden luokka ja/tai

b) valonlähdemoduulin tunnuskoodi.

3.3 Laitteissa on oltava riittävän suuri tila kohdassa 4.2 määritellylle hyväksyntämerkille ja lisätunnuksille. Tämä tila on merkittävä kohdassa 2.2.1 mainittuihin piirustuksiin.

3.4 Elektronisella valonlähteen säätölaitteella tai valovoiman säätimellä ja/tai ei-vaihdettavilla valonlähteillä ja/tai valonlähdemoduuleilla varustetuissa valaisimissa on oltava nimellisjännitettä tai jännitealuetta sekä enimmäisnimellistehoa koskeva merkintä.

3.5 Valaisimiin, jotka toimivat muilla jännitteillä kuin 6 V:n, 12 V:n tai 24 V:n nimellisjännitteellä käyttäen elektronista valonlähteen säätölaitetta tai valovoiman säädintä, joka ei ole osa valaisinta, tai joilla on sekundaarinen toimintatapa, on merkittävä myös niiden sekundaarinen nimellissuunnittelujännite.

3.6 Valonlähdemoduuleilla varustettujen valaisimien valonlähdemoduuleissa on oltava seuraavat merkinnät:

3.6.1 hakijan kauppanimi tai tavaramerkki helposti luettavalla ja pysyvällä tavalla merkittynä;

3.6.2 moduulin tunnuskoodi helposti luettavalla ja pysyvällä tavalla merkittynä. Tunnuskoodi koostuu kirjaimista MD (lyhenteenä sanasta ’moduuli’) ja hyväksyntämerkistä ilman kohdassa 4.2.1.1 määrättyä ympyrää sekä lisätunnuksista ja -merkeistä silloin, kun käytetään useita erilaisia valonlähdemoduuleita. Tunnuskoodi on merkittävä kohdassa 2.2.1 mainittuihin piirustuksiin. Hyväksyntämerkin ei tarvitse olla sama kuin siinä valaisimessa oleva hyväksyntämerkki, jossa moduulia käytetään, mutta molempien merkkien on oltava saman hakijan.

3.6.3 nimellisjännite- tai jännitealuemerkintä sekä enimmäisnimellistehoa koskeva merkintä.

3.7 Elektroniseen valonlähteen säätölaitteeseen tai valovoiman säätimeen, joka on osa valaisinta mutta joka ei kuulu valaisimen runkoon, on merkittävä valmistajan nimi ja tunnistusnumero.

4. HYVÄKSYNTÄ

4.1 Yleistä

4.1.1 Jos kohdan 2.2.4 mukaisesti hyväksyttäväksi toimitetut kaksi laitetta täyttävät tämän säännön vaatimukset, hyväksyntä myönnetään. Toiminnallisesti integroidun valaisinjärjestelmän kaikki laitteet on jätettävä tyyppihyväksyttäväksi saman hakijan toimesta.

4.1.2 Kun kaksi valaisinta tai useampia valaisimia on osana samaa ryhmitettyä, yhdistettyä tai rakenteellisesti yhdistettyä valaisinta, hyväksyntä voidaan myöntää vain, jos kaikki nämä valaisimet ovat tämän säännön tai jonkin muun säännön vaatimusten mukaisia. Tällaisessa ryhmitetyssä, yhdistetyssä tai rakenteellisesti yhdistetyssä valaisimessa ei saa olla valaisimia, jotka eivät ole minkään säännön vaatimusten mukaisia. Tätä vaatimusta ei sovelleta ajovalaisimiin, jotka on varustettu kaksoishehkulankalampulla, kun vain yksi valotoiminne hyväksytään.

4.1.3 Kullekin hyväksytylle tyypille annetaan hyväksyntänumero. Sen ensimmäiset kaksi numeroa (tällä hetkellä 02) ilmoittavat muutossarjalle annetun, viimeisimpiä sääntöön tehtyjä tärkeitä teknisiä muutoksia vastaavan järjestysnumeron hyväksynnän myöntämispäivänä. Sääntöä soveltava sopimuspuoli ei saa antaa samaa numeroa toisentyyppiselle tämän säännön soveltamisalaan kuuluvalle laitteelle paitsi, jos kyseessä on hyväksynnän laajentaminen laitteeseen, joka eroaa jo hyväksytystä laitteesta ainoastaan säteilevän valon värin osalta.

4.1.4 Tätä sääntöä soveltaville vuoden 1958 sopimuksen sopimuspuolille on ilmoitettava tähän sääntöön perustuvasta laitetyypin hyväksynnästä, hyväksynnän laajentamisesta, epäämisestä tai peruuttamisesta taikka tuotannon lopettamisesta tämän säännön liitteessä 2 esitetyn mallin mukaisella lomakkeella.

4.1.5 Kaikissa tämän säännön perusteella hyväksytyn tyypin mukaisissa laitteissa on oltava kohdassa 3.3 mainitussa paikassa ja kohdissa 3.1 ja 3.2 tai 3.4 määriteltyjen merkintöjen lisäksi kohdissa 4.2 ja 4.3 kuvattu hyväksyntämerkki.

4.2 Tyyppihyväksyntämerkin koostumus

Tyyppihyväksyntämerkki muodostuu seuraavista osista:

4.2.1 kansainvälinen hyväksyntämerkki, johon kuuluvat

4.2.1.1 E-kirjain ja hyväksynnän myöntäneen maan tunnusnumero (2), jotka ovat ympyrän sisällä;

4.2.1.2 kohdassa 4.1.3 tarkoitettu hyväksyntänumero;

4.2.2 seuraavat lisäsymbolit:

4.2.2.1 tämän säännön vaatimukset etuvalaisimien osalta täyttävissä laitteissa A-kirjain;

4.2.2.2 tämän säännön vaatimukset takavalaisimien osalta täyttävissä laitteissa R-kirjain, jota voi seurata numero 1, kun laite tuottaa vakiovalovoimaa, ja numero 2, kun laite tuottaa vaihtuvaa valovoimaa;

4.2.2.3 tämän säännön vaatimukset etuäärivalaisimien osalta täyttävissä laitteissa kirjaimet AM;

4.2.2.4 tämän säännön vaatimukset takaäärivalaisimien osalta täyttävissä laitteissa R-kirjain, jonka perässä voi olla numero 1, kun laite tuottaa vakiovalovoimaa, ja numero 2, kun laite tuottaa vaihtuvaa valovoimaa;

4.2.2.5 tämän säännön vaatimukset jarruvalaisimien osalta täyttävissä laitteissa S-kirjain, jota seuraa numero 1 kun laite tuottaa vakiovalovoimaa, 2 kun laite tuottaa vaihtuvaa valovoimaa, 3 kun laite täyttää luokan S3 jarruvalaisimien erityisvaatimukset ja tuottaa vakiovalovoimaa, 4 kun laite täyttää luokan S4 jarruvalaisimien erityisvaatimukset ja tuottaa vaihtuvaa valovoimaa.

4.2.2.6 laitteissa, joissa on sekä tämän säännön vaatimukset täyttävä takavalaisin että jarruvalaisin, merkintä R tai R1 tai R2 ja S1 tai S2 tapauksen mukaan erotettuna vaakaviivalla;

4.2.2.7 etu- tai takavalaisimissa, joiden näkyvyyskulmat ovat epäsymmetriset vaakasuunnassa vertailuakseliin nähden, sekä etu- ja takaäärivalaisimissa vaakasuuntainen nuoli, joka osoittaa kohti valotekniset vaatimukset kulmaan 80° H asti täyttävää sivua;

4.2.2.8 laitteissa, joita voidaan käyttää osana kahden lampun kokonaisuutta, lisäkirjain D kohdassa 4.2.2.1 ja 4.2.2.6 mainitun tunnuksen oikealla puolella;

4.2.2.9 laitteissa, joissa valon jakautumista on rajoitettu tämän säännön liitteen 4 kohdan 2.3 mukaisesti, on oltava vaakasuoralta janalta lähtevä, alaspäin osoittava pystysuora nuoli;

4.2.2.10 toiminnallisesti integroiduissa valaisimissa, joita voidaan käyttää osana toiminnallisesti integroitua valaisinjärjestelmää, lisäkirjain Y kohdassa 4.2.2.1–4.2.2.6 tarkoitetun symbolin oikealla puolella merkittynä jokaiseen laitteeseen.

4.2.3 Tyyppihyväksyntänumeroon kuuluvat kaksi numeroa (tällä hetkellä 02, jotka vastaavat 5. toukokuuta 1991 voimaan tullutta muutossarjaa 02), joista ilmenee sääntöön viimeksi tehtyjen tärkeiden teknisten muutosten muutossarja kyseisenä tyyppihyväksynnän myöntämispäivänä, ja mahdollisesti vaadittava nuoli voidaan merkitä edellä mainittujen lisätunnusten läheisyyteen.

4.2.4 Kohdissa 4.2.1 ja 4.2.2 tarkoitettujen merkkien ja tunnusten on oltava selvästi luettavissa ja pysyviä silloinkin, kun laite on asennettu ajoneuvoon.

4.3 Tyyppihyväksyntämerkin sijoitus

4.3.1 Itsenäiset valaisimet

Liitteen 3 kohdissa 1–6 annetaan esimerkkejä tyyppihyväksyntämerkin ja edellä mainittujen lisätunnusten sijoituksesta.

Jos erityyppisillä useiden sääntöjen mukaisilla valaisimilla on sama ulkolinssi, joka on samaa tai eri väriä, valaisimeen voidaan kiinnittää yksi kansainvälinen hyväksyntämerkki. Merkki koostuu ympyrästä, jonka sisällä on E-kirjain ja hyväksynnän myöntäneen maan tunnusnumero, sekä hyväksyntänumerosta. Tämä hyväksyntämerkki voidaan sijoittaa mihin tahansa valaisimen kohtaan seuraavin edellytyksin:

4.3.1.1 Merkki näkyy valaisimien asennuksen jälkeen.

4.3.1.2 Kunkin valaisimen tunnus (sen säännön mukaan, jonka mukaisesti hyväksyntä on myönnetty) ja muutossarjalle annettu, viimeisimpiä sääntöön tehtyjä tärkeitä teknisiä muutoksia vastaava järjestysnumero hyväksynnän myöntämispäivänä sekä tarvittaessa vaadittu nuoli on merkitty.

4.3.1.3 Yksittäisen hyväksyntämerkin osien koko on vähintään se vähimmäiskoko, joka vahvistetaan pienimmälle yksittäiselle merkille säännössä, jonka perusteella hyväksyntä on myönnetty.

4.3.1.4 Valaisimen päärungossa on kohdassa 3.3 kuvattu tila, ja varsinaisen toiminnon tai varsinaisten toimintojen hyväksyntämerkki.

4.3.1.5 Tämän säännön liitteen 3 kohdassa 7 annetaan esimerkkejä hyväksyntämerkistä ja edellä mainituista lisätunnuksista.

4.3.2 Ryhmitetyt, yhdistetyt ja rakenteellisesti toisiinsa yhdistetyt valaisimet

4.3.2.1 Jos ryhmitetyt, yhdistetyt tai rakenteellisesti yhdistetyt valaisimet täyttävät useiden sääntöjen vaatimukset, valaisimeen voidaan kiinnittää yksi kansainvälinen hyväksyntämerkki. Merkki koostuu ympyrästä, jonka sisällä on E-kirjain ja hyväksynnän myöntäneen maan tunnusnumero, sekä hyväksyntänumerosta. Tämä hyväksyntämerkki voidaan sijoittaa ryhmitetyissä, yhdistetyissä tai rakenteellisesti yhdistetyissä valaisimissa mihin tahansa valaisimien kohtaan edellyttäen, että

4.3.2.1.1 se on näkyvillä valaisimen asennuksen jälkeen;

4.3.2.1.2 ryhmitetystä, yhdistetystä tai rakenteellisesti yhdistetystä valaisimesta voidaan poistaa valoa lähettävä osa vain niin, että samalla poistetaan hyväksyntämerkki.

4.3.2.2 Kunkin valaisimen tunnus sen säännön mukaisesti, jonka nojalla hyväksyntä on myönnetty, ja muutossarjalle annettu, viimeisimpiä sääntöön tehtyjä tärkeitä teknisiä muutoksia vastaava järjestysnumero hyväksynnän myöntämispäivänä sekä vaadittu nuoli (tarvittaessa) on merkittävä

4.3.2.2.1 joko soveltuvalle valoa lähettävälle pinnalle

4.3.2.2.2 tai ryhmään siten, että kukin ryhmitetty, yhdistetty tai rakenteellisesti yhdistetty valaisin voidaan selkeästi tunnistaa.

4.3.2.3 Yhden hyväksyntämerkin osien koko ei saa olla pienempi kuin vähimmäiskoko, joka vahvistetaan pienimmälle yksittäiselle merkille säännössä, jonka perusteella hyväksyntä on myönnetty.

4.3.2.4 Kullekin hyväksytylle tyypille annetaan hyväksyntänumero. Sama sopimuspuoli ei saa antaa samaa numeroa toiselle tämän säännön soveltamisalaan kuuluvalle ryhmitetylle, yhdistetylle tai rakenteellisesti yhdistetylle valaisimelle.

4.3.2.5 Tämän säännön liitteen 3 kohdassa 8 annetaan esimerkkejä ryhmitettyjen, yhdistettyjen tai rakenteellisesti yhdistettyjen ajovalaisimien hyväksyntämerkeistä edellä mainittujen lisätunnusten kanssa.

4.3.3 Valaisimet, jotka on rakenteellisesti yhdistetty ajovalaisintyyppiin, jonka linssiä käytetään myös muuntyyppisissä ajovalaisimissa.

Sovelletaan kohdan 4.3.2 säännöksiä.

4.3.3.1 Jos kuitenkin erityyppisiin ajovalaisimiin tai valaisinyksiköihin, joihin sisältyy ajovalaisin, kuuluu sama linssi, siihen voidaan kiinnittää kaikki erilaiset, näihin erityyppisiin ajovalaisimiin tai valaisinyksiköihin viittaavat hyväksyntämerkit, jos myös ajovalaisimen päärungolla, vaikka sitä ei voisi erottaa linssistä, on kohdassa 3.3 kuvattu tila, jossa on hyväksyntämerkit varsinaisille toiminnoille. Jos erityyppisillä ajovalaisimilla on sama päärunko, kaikki erilaiset hyväksyntämerkit voidaan kiinnittää siihen.

4.3.3.2 Tämän säännön liitteen 3 kohdassa 9 esitetään esimerkkejä hyväksyntämerkeistä, jotka liittyvät ajovalaisimien kanssa rakenteellisesti yhdistettyihin valaisimiin.

4.3.4 Hyväksyntämerkin on oltava selvästi luettavissa ja pysyvä. Se voidaan sijoittaa laitteen sisä- tai ulkopuoliseen osaan (joko läpinäkyvään tai läpinäkymättömään), jota ei voi irrottaa laitteen valoa säteilevästä läpinäkyvästä osasta. Merkinnän on joka tapauksessa oltava näkyvillä, kun laite on asennettu ajoneuvoon tai kun jokin liikkuva osa, kuten konepelti, tavaratilan luukku tai ovi avataan.

5. YLEISET VAATIMUKSET

5.1 Jokaisen toimitetun laitteen on täytettävä kohdissa 6 ja 8 esitetyt vaatimukset.

5.2 Laitteet on suunniteltava ja valmistettava siten, että ne toimivat tyydyttävästi tavanomaisissa käyttöolosuhteissa ja säilyttävät tässä säännössä tarkoitetut ominaisuudet huolimatta käytön aikana niihin mahdollisesti kohdistuvasta tärinästä.

5.3 Valaisimet, jotka on hyväksytty etu- tai takavalaisimina, katsotaan hyväksytyiksi myös äärivalaisimina.

5.4 Ryhmitettyjä tai yhdistettyjä taikka rakenteellisesti yhdistettyjä etu- ja takavalaisimia voidaan käyttää myös äärivalaisimina.

5.5 Etu- ja takavalaisimet, jotka on rakenteellisesti yhdistetty toiseen, yhteistä valonlähdettä käyttävään toimintoon ja jotka on suunniteltu toimimaan pysyvästi sellaisen lisäjärjestelmän kanssa, jolla säädellään lähetetyn valon voimakkuutta, ovat sallittuja.

5.5.1 Jos kyseessä on kuitenkin takavalaisin, joka on rakenteellisesti yhdistetty jarruvalaisimeen, laitteen on joko

a) oltava osa useiden valonlähteiden kokonaisuutta tai

b) oltava tarkoitettu käytettäväksi ajoneuvossa, joka on varustettu mainittua toimintoa koskevalla vianvalvontajärjestelmällä.

Kummasakin tapauksessa ilmoitusasiakirjaan on tehtävä tätä koskeva maininta.

5.6 Valonlähdemoduuleita käytettäessä on tarkistettava, että

5.6.1 valonlähdemoduulin tai -moduulien rakenne on sellainen, että

a) jokaisen valonlähdemoduulin voi asentaa vain määrättyyn oikeaan asentoon ja poistaa vain työkaluja käyttämällä;

b) jos laitteen kotelossa on useampia valonlähdemoduuleita, erityyppisillä ominaisuuksilla varustettuja valonlähdemoduuleita ei voi vaihtaa keskenään valaisimen kotelon sisällä.

5.6.2 Valonlähdemoduulin tai -moduulien on oltava asiattomalta käsittelyltä suojattuja.

5.6.3 Valonlähdemoduulin on oltava mekaaniselta rakenteeltaan sellainen, että sitä ei voida työkaluja käyttämällä tai ilman työkaluja vaihtaa mihinkään toiseen hyväksyttyyn valonlähteeseen.

5.7 Jos etuvalaisimeen sisältyy yksi tai useampia infrapunasäteilyn lähteitä, tätä etuvalaisinta koskevien fotometristen ja värivaatimusten on täytyttävä riippumatta siitä, ovatko infrapunasäätelyn lähteet toiminnassa.

5.8 Jos seuraavien laitteiden vaihtuvan valovoiman säädin vioittuu:

a) luokan R2 takavalaisin, joka tuottaa suurempaa valon voimakkuutta kuin luokan R tai R1 enimmäisarvo,

b) luokan RM2 takaäärivalaisin, joka tuottaa suurempaa valon voimakkuutta kuin luokan RM1 enimmäisarvo,

c) luokan S2 jarruvalaisin joka tuottaa suurempaa valon voimakkuutta kuin luokan S1 enimmäisarvo,

d) luokan S4 jarruvalaisin joka tuottaa suurempaa valon voimakkuutta kuin luokan S3 enimmäisarvo,

niin kyseisen luokan vakiovalovoimaa koskevien vaatimusten on täytyttävä automaattisesti.

5.9 Vaihdettavat valonlähteet

5.9.1 Mitä tahansa säännön nro 37 ja/tai 128 mukaisesti hyväksytyn luokan valonlähdettä voidaan käyttää, mikäli käyttöä ei rajoiteta säännössä nro 37 ja sen muutossarjoissa, jotka ovat voimassa tyyppihyväksynnän hakemishetkellä, tai säännössä nro 128 ja sen muutossarjoissa, jotka ovat voimassa tyyppihyväksynnän hakemishetkellä.

5.9.2 Laitteen rakenteen on oltava sellainen, että valonlähteen voi asentaa ainoastaan oikeaan asentoon.

5.9.3 Valonlähteen kannan on oltava IEC:n julkaisussa 60061 määriteltyjen ominaisuuksien mukainen. Tässä yhteydessä sovelletaan tietolomaketta, joka koskee kyseisessä valonlähdeluokassa käytettävää kantaa.

5.10 Toiminnallisesti integroidun valaisinjärjestelmän on oltava vaatimusten mukainen, kun kaikki sen toiminnallisesti integroidut valaisimet ovat toiminnassa samanaikaisesti. Jos takavalaisintoiminnon tuottava toiminnallisesti integroitu valaisinjärjestelmä kuitenkin on asennettu osittain kiinteään komponenttiin ja osittain liikkuvaan komponenttiin, hakijan ilmoittamien toiminnallisesti integroitujen valaisimien on täytettävä geometristä näkyvyyttä ulospäin koskevat sekä kolorimetriset ja fotometriset vaatimukset kaikissa liikkuvien komponenttien kiinteissä asennoissa. Tässä tapauksessa geometristä näkyvyyttä sisäänpäin koskevien vaatimusten katsotaan täyttyvän, jos kyseiset toiminnallisesti integroidut valaisimet ovat liikuteltavan osan kaikissa kiinteissä asennoissa niiden fotometristen arvojen mukaiset, joita sovelletaan laitteen hyväksyntään valon jakautumisen osalta.

6. SÄTEILEVÄN VALON VOIMAKKUUS

6.1 Kummankin toimitetun laitteen säteilemän valon voimakkuuden vertailuakselilla on oltava vähintään jäljempänä määritelty vähimmäisvoimakkuus ja enintään jäljempänä määritelty enimmäisvoimakkuus:

Vähimmäis-valovoima, cd Enimmäisvalovoima käyttötavan mukaan, cd Yksittäinen valaisin Tunnuksella D merkitty (yksittäinen) valaisin (ks. kohta 4.2.2.6) 6.1.1 Etuvalaisimet, etuäärivalaisin A tai AM 4 140 70 6.1.2 Etuvalaisimet yhdistettynä ajovalaisimeen tai etusumuvalaisimeen 4 140 — 6.1.3 Takavalaisimet, takaäärivalaisin 6.1.3.1 R, R1 tai RM1 (vakio) 4 17 8,5 6.1.3.2 R2 tai RM2 (vaihtuva) 4 42 21 6.1.4 Jarruvalaisimet 6.1.4.1 S1 (vakio) 60 260 130 6.1.4.2 S2 (vaihtuva) 60 730 365 6.1.4.3 S3 (vakio) 25 110 55 6.1.4.4 S4 (vaihtuva) 25 160 80

6.1.5 Kahden tai useamman valaisimen muodostaman asennelman osalta kokonaisvoimakkuus ei saa ylittää yhdelle valaisimelle määrättyä enimmäisarvoa.

6.1.6 Kun kahden valaisimina D hyväksytyn erillisen valaisimen asennelma katsotaan yhdeksi valaisimeksi, sen on oltava seuraavien vaatimusten mukainen:

a) enimmäisvoimakkuus, jos kaikki valaisimet ovat toiminnassa;

b) vähimmäisvoimakkuus, jos toinen valaisin on vioittunut.

6.1.7 Jos yksittäinen valaisin, joka sisältää useamman kuin yhden valonlähteen, vioittuu, sovelletaan seuraavia säännöksiä:

6.1.7.1 Valonlähteiden ryhmää, joka on kytketty siten, että yhden valonlähteen vioittumisen vuoksi kaikki lähteet lopettavat valon lähettämisen, on pidettävä yhtenä valonlähteenä.

6.1.7.2 Valaisimen vähimmäisvoimakkuuden on oltava liitteessä 4 olevan valonjakautumistaulukon mukainen, jos yksi valonlähde on vioittunut. Jos valaisimet on kuitenkin tarkoitettu ainoastaan kahdelle valonlähteelle, katsotaan riittäväksi 50 prosenttia valaisimen vertailuakselin vähimmäisvoimakkuudesta sillä edellytyksellä, että ilmoitusasiakirjassa on maininta, jonka mukaan valaisin on tarkoitettu käytettäväksi ainoastaan ajoneuvossa, johon asennettu merkkivalaisin ilmaisee, kun jompikumpi näistä valonlähteestä on vioittunut.

6.2 Vertailuakselin ulkopuolella ja tämän säännön liitteen 1 piirroksissa määritellyissä kulmissa kummankin toimitetun laitteen lähettämän valon voimakkuuden on täytettävä seuraavat vaatimukset:

6.2.1 Valonvoimakkuuden on kussakin tämän säännön liitteen 4 valonjakautumistaulukossa määriteltyjä pisteitä vastaavassa suunnassa oltava vähintään kohdan 6.1 taulukossa määritelty vähimmäisarvo kerrottuna prosenttiarvolla, jotka on määritelty kyseiselle suunnalle mainitussa taulukossa.

6.2.2 Voimakkuus ei saa ylittää merkkivalolaitteen missään näkymissuunnassa kohdan 6.1 taulukossa määriteltyä enimmäisarvoa.

6.2.3 Valovoima 60 cd on kuitenkin sallittu takavalaisimille, jotka on rakenteellisesti yhdistetty jarruvalaisimiin (ks. kohta 6.1.3), sellaisen tason alapuolella, joka muodostaa 5°:n kulman vaakasuoran tason kanssa ja siitä alaspäin.

6.2.4 Lisäksi 6.2.4.1 Lähetettävän valon voimakkuuden on kaikilla liitteen 1 piirroksissa määritellyillä alueilla oltava vähintään 0,05 cd etu-, taka- ja äärivalaisimien osalta sekä vähintään 0,3 cd luokkien S1 ja S3 osalta sekä luokkien S2 ja S4 osalta päivällä. Voimakkuuden on oltava vähintään 0,07 cd luokkien S2 ja S4 osalta yöllä. 6.2.4.2 Jos takavalaisin tai takaäärivalaisin on rakenteellisesti yhdistetty vakiovalovoimaa tai vaihtuvaa valovoimaa tuottavaan jarruvalaisimeen, näiden kahden yhtaikaa sytytetyn valaisimen ja takavalaisimen tai äärivalaisimen erikseen mitatun todellisen valovoiman välisen suhteen on oltava vähintään 5:1 alueella, jota rajoittavat valonjakautumistaulukon pisteiden ± 5° V kautta kulkevat vaakasuorat viivat sekä pisteiden ± 10° H kautta kulkevat pystysuorat viivat. Jos kahdesta rakenteellisesti yhdistetystä valaisimesta toinen taikka kumpikin sisältää useamman kuin yhden valonlähteen ja valaisinta pidetään yhtenä valaisimena, tarkastellaan arvoja, jotka saadaan, kun kaikki valonlähteet ovat toiminnassa. 6.2.4.3 Tämän säännön liitteen 4 kohdan 2.2 vaatimukset voimakkuuden paikallisista vaihteluista on otettava huomioon.

6.3 Voimakkuudet on mitattava valonlähteiden palaessa yhtäjaksoisesti ja, mikäli laite lähettää punaista valoa, värillisessä valossa.

6.4 Kun kyseessä ovat luokan R2, RM2, S2 ja S4 laitteet, aika, joka kuluu valonlähteen (valonlähteiden) kytkemisestä toimintaan valovoiman yltämiseen 90 prosenttiin edellä kohdan 6.3 mukaisesti mitatusta arvosta vertailuakselilta mitattaessa, on mitattava laitteen tuottamilla valovoiman ääritasoilla. Pienimmän valovoiman saavuttamiseen mitattu aika ei saa olla suurempi kuin suurimman valovoiman saavuttamiseen mitattu aika.

6.5 Valovoiman säädin ei saa tuottaa signaaleja, joiden valovoima

6.5.1 on kohdassa 6.1 täsmennetyn vaihteluvälin ulkopuolella ja

6.5.2 ylittää kohdassa 6.1 kyseiselle laitteelle täsmennetyn vakiovalovoiman enimmäisarvon a) yökäyttöolosuhteissa niiden valaisimien osalta, joissa on kaksi tehotasoa (päiväkäyttö ja yökäyttö); b) standardiolosuhteissa (3) muiden valaisimien osalta.

6.6 Liitteessä 4, johon kohdassa 6.2.1 viitataan, annetaan yksityiskohtaiset tiedot käytettävistä mittausmenetelmistä.

7. TESTIMENETTELY

7.1 Kaikki mittaukset — sekä fotometriset että kolorimetriset — on tehtävä seuraavasti:

7.1.1 Kun kyseessä on vaihdettavan valonlähteen sisältävä valaisin, jota ei ole varustettu elektronisella valonlähteen säätölaitteella tai valovoiman säätimellä, mittaukset tehdään laitteessa mainittuun luokkaan kuuluvalla värittömällä tai värillisellä standardihehkulampulla niin, että syötettävä jännite on a) hehkulamppuja käytettäessä jännite, joka tuottaa kyseiselle hehkulamppuluokalle asetettuja vaatimuksia vastaavan vakiovalovirran; b) LED-valonlähteitä käytettäessä 6,75 V, 13,5 V tai 28,0 V. Saatu valovirta-arvo on korjattava. Korjauskerroin on nimellisvalovirran ja käytettävällä jännitteellä (6,75 V, 13,5 V tai 28,0 V) mitatun valovirran arvon suhde.

7.1.2 Kun kyseessä on ei-vaihdettavilla valonlähteillä (hehkulamput ja muut) varustettu valaisin, mittaukset tehdään tapauksen mukaan jännitteellä 6,75 V, 13,5 V tai 28,0 V.

7.1.3 Kun kyseessä on valaisimen osana olevaa (4) elektronista valonlähteen säätölaitetta tai valovoiman säädintä käyttävä järjestelmä, mittaukset tehdään syöttäen lampun tulonapoihin valmistajan ilmoittamaa jännitettä tai, jos sitä ei ole ilmoitettu, jännitettä 6,75 V, 13,5 V tai 28,0 V.

7.1.4 Kun kyseessä on järjestelmä, jossa käytetään elektronista valonlähteen säätölaitetta tai valovoiman säädintä, joka ei ole osa valaisinta, mittaukset tehdään syöttäen lampun tulonapoihin valmistajan ilmoittamaa jännitettä.

7.2 Kun kyseessä ovat valonlähteet, joissa on valovoiman säädin vaihtuvan valovoiman aikaansaamiseksi, fotometriset mittaukset tehdään kuitenkin hakijan toimittaman kuvauksen mukaisesti.

7.3 Testauslaboratorion on vaadittava valmistajaa toimittamaan elektroninen valonlähteen säätölaite tai valovoiman säädin, jota tarvitaan valonlähteen ja käytettävien toimintojen virransyöttöä varten.

7.4 Valaisimeen syötettävä jännite on ilmoitettava tämän säännön liitteen 2 mukaisessa ilmoituslomakkeessa.

7.5 Näkyvän pinnan rajat merkkivalolaitteen vertailuakselin suunnassa on määritettävä.

7.6 Kun kyseessä on luokan S3 tai S4 jarruvalaisin, joka on tarkoitettu asennettavaksi ajoneuvon sisälle, on toimitetut näytelevyt (ks. kohta 2.2.5) asetettava testattavan valaisimen eteen geometrisiin asemiin, jotka on kuvattu hakemuksen piirustuksissa (ks. kohta 2.2.1).

8. SÄTEILEVÄN VALON VÄRI

Säteilevän valon värin on liitteen 4 kohdassa 2 määritetyn valonjakautumiskaavion alueella oltava punainen tai valkoinen. Esitetyn alueen ulkopuolella ei saa olla havaittavissa jyrkkää värinmuutosta. Näiden kolorimetristen ominaisuuksien tarkastamisessa on sovellettava tämän säännön kohdassa 7 kuvattua testimenettelyä.

Ei-vaihdettavilla valonlähteillä (hehkulamput ja muut) varustettujen valaisimien kolorimetriset ominaisuudet on kuitenkin tarkistettava valonlähteiden ollessa paikoillaan valaisimessa tämän säännön kohdan 7.1 asiaa koskevan alakohdan mukaisesti.

Kun kyseessä on luokan S3 tai S4 jarruvalaisin, joka on tarkoitettu asennettavaksi ajoneuvon sisäpuolelle, kolorimetriset ominaisuudet on tarkastettava valaisimen ja takaikkunoiden tai näytelevyjen huonoimmilla mahdollisilla yhdistelmillä.

Näitä vaatimuksia sovelletaan myös seuraavien valaisimien tuottaman vaihtuvan valovoiman tasoihin:

a) luokan R2 takavalaisimet;

b) luokan RM2 takaäärivalaisimet;

c) luokan S2 ja S4 jarruvalaisimet.

9. VALMISTUKSEN VAATIMUSTENMUKAISUUS

Tuotannon vaatimustenmukaisuuden testausmenettelyjen on vastattava vuoden 1958 sopimuksen lisäyksessä 2 (E/ECE/324-E/ECE/TRANS/505/Rev.2) vahvistettuja menettelyjä, ja seuraavassa esitettyjen vaatimusten on täytyttävä.

9.1 Tämän säännön mukaisesti hyväksyttävät valaisimet on valmistettava siten, että ne vastaavat hyväksyttyä tyyppiä ja täyttävät kohtien 6 ja 8 vaatimukset.

9.2 Tämän säännön liitteessä 5 asetettuja tuotannon vaatimustenmukaisuuden valvontaa koskevia vähimmäisvaatimuksia on noudatettava.

9.3 Tämän säännön liitteessä 6 asetettujen tarkastajan suorittamaa näytteenottoa koskevia vähimmäisvaatimuksia on noudatettava.

9.4 Tyyppihyväksynnän myöntänyt viranomainen voi milloin tahansa tarkastaa kussakin tuotantolaitoksessa sovellettavat vaatimustenmukaisuuden valvontamenetelmät. Näiden tarkastusten tavanomainen tiheys on kerran kahdessa vuodessa.

10. SEURAAMUKSET VAATIMUSTENMUKAISUUDESTA POIKKEAVASTA TUOTANNOSTA

10.1 Laitteelle myönnetty hyväksyntä voidaan peruuttaa, jos edellä esitetyt vaatimukset eivät täyty.

10.2 Jos tätä sääntöä soveltava vuoden 1958 sopimuksen sopimuspuoli peruuttaa aiemmin myöntämänsä tyyppihyväksynnän, sen on ilmoitettava tästä muille tätä sääntöä soveltaville sopimuspuolille tämän säännön liitteessä 2 esitetyn mallin mukaisella lomakkeella.

11. TUOTANNON LOPETTAMINEN

Jos hyväksynnän haltija lopettaa kokonaan tämän säännön perusteella hyväksytyn laitteen valmistamisen, hyväksynnän haltijan on ilmoitettava tästä hyväksynnän myöntäneelle viranomaiselle. Saatuaan tätä koskevan ilmoituksen viranomainen ilmoittaa tästä muille tätä sääntöä soveltaville vuoden 1958 sopimuksen sopimuspuolille lähettämällä niille jäljennöksen tämän säännön liitteessä 2 esitetyn mallin mukaisesta lomakkeesta.

12. VÄREJÄ JA ERITYISLAITTEITA KOSKEVAT HUOMAUTUKSET

Sen sopimuksen sopimuspuolet, johon tämä sääntö on liitetty, voivat mainitun sopimuksen 3 artiklasta huolimatta kieltää tiettyjen tässä säännössä sallittujen värien käytön rekisteröimissään ajoneuvoissa tai kieltää kaikissa tai joissakin ajoneuvoluokissa rekisteröimistään ajoneuvoista jarruvalaisimet, joissa on ainoastaan vakiovalovoima.

13. HYVÄKSYNTÄTESTEISTÄ VASTAAVIEN TUTKIMUSLAITOSTEN SEKÄ TYYPPIHYVÄKSYNTÄVIRANOMAISEN NIMET JA OSOITTEET

Tätä sääntöä soveltavien vuoden 1958 sopimuksen sopimuspuolien on ilmoitettava Yhdistyneiden Kansakuntien sihteeristölle hyväksyntätestauksesta vastaavien teknisten tutkimuslaitosten ja sellaisten tyyppihyväksyntäviranomaisten nimet ja osoitteet, jotka myöntävät hyväksynnän ja joille on lähetettävä ilmoitukset muissa maissa annetusta hyväksynnästä, hyväksynnän laajentamisesta, epäämisestä tai peruuttamisesta taikka tuotannon lopettamisesta.

14. SIIRTYMÄSÄÄNNÖKSET

14.1 Merkkivalaisimet, joita ei ole varustettu hehkulampuilla, ja ajoneuvon sisälle asennettaviksi tarkoitetut luokan S3 jarruvalaisimet

14.1.1 Mikään tätä sääntöä soveltava sopimuspuoli ei voi muutossarjan 02 täydennyksen 6 voimaantulopäivän jälkeen kieltäytyä antamasta hyväksyntää tämän säännön perusteella, sellaisena kuin se on muutettuna muutossarjan 02 täydennyksellä 6.

14.1.2 Kun muutossarjan 02 täydennyksen 6 voimaantulopäivästä on kulunut 36 kuukautta, tätä sääntöä soveltavat sopimuspuolet voivat antaa hyväksynnän vain, jos kohdassa 14.1 kuvattu valaisintyyppi on tämän säännön vaatimusten mukainen, sellaisina kuin se on muutettuna muutossarjan 02 täydennyksellä 6.

14.1.3 Tätä sääntöä soveltavat sopimuspuolet eivät voi kieltäytyä laajentamasta hyväksyntää, joka on annettu tämän säännön aiempien muutossarjojen nojalla.

14.1.4 Tätä sääntöä soveltavien sopimuspuolten on 36 kuukauden ajan muutossarjan 02 täydennyksen 6 voimaantulopäivästä annettava hyväksyntä kohdassa 14.1 kuvatuille valaisintyypeille, jos hyväksyttäväksi esitetty tyyppi vastaa tämän säännön vaatimuksia, sellaisena kuin se on muutettuna aiemmilla muutossarjoilla.

14.2 Kohdassa 14.1 tarkoitettujen valaisimien asentaminen ajoneuvoon

14.2.1 Muutossarjan 02 täydennyksen 6 virallisesta voimaantulopäivästä alkaen mikään tätä sääntöä soveltava sopimuspuoli ei saa kieltää tämän säännön, sellaisena kuin se on muutettuna muutossarjan 02 täydennyksellä 6, mukaisesti hyväksyttyjen, kohdassa 14.1 kuvailtujen valaisimien asentamista ajoneuvoon.

14.2.2 Tätä sääntöä soveltavien sopimuspuolten on 48 kuukauden ajan muutossarjan 02 täydennyksen 6 voimaantulopäivästä sallittava kohdan 14.1 mukaisten valaisimien asentaminen ajoneuvoihin, jos valaisimet on hyväksytty tämän säännön mukaisesti, sellaisena kuin se oli muutettuna aiemmilla muutossarjoilla.

14.2.3 Kun muutossarjan 02 täydennyksen 6 voimaantulosta on kulunut 48 kuukautta, tätä sääntöä soveltavat sopimuspuolet voivat kieltää kohdassa 14.1 kuvailtujen valaisimien, jotka eivät täytä tämän säännön vaatimuksia, sellaisena kuin se on muutettuna muutossarjan 02 täydennyksellä 6, asentamisen uuteen ajoneuvoon, jolle on myönnetty tyyppihyväksyntä tai yksittäinen hyväksyntä yli 24 kuukautta tämän säännön muutossarjan 02 täydennyksen 6 voimaantulon jälkeen.

14.2.4 Kun muutossarjan 02 täydennyksen 6 voimaantulosta on kulunut 60 kuukautta, tätä sääntöä soveltavat sopimuspuolet voivat kieltää kohdassa 14.1 kuvailtujen valaisimien, jotka eivät täytä tämän säännön vaatimuksia, sellaisena kuin se on muutettuna muutossarjan 02 täydennyksellä 6, asentamisen uuteen ajoneuvoon, joka on rekisteröity ensimmäisen kerran yli 60 kuukautta tämän säännön muutossarjan 02 täydennyksen 6 voimaantulon jälkeen.

(1) Sellaisina kuin ne määritellään ajoneuvojen rakennetta koskevan konsolidoidun päätöslauselman (R.E.3) (asiakirja TRANS/WP.29/78/Rev.2) kohdassa 2.

(2) Vuoden 1958 sopimuksen sopimuspuolten tunnusnumerot annetaan ajoneuvojen rakennetta koskevan konsolidoidun päätöslauselman (R.E.3) (asiakirja ECE/TRANS/WP.29/78/Rev.2/Amend.1) liitteessä 3.

(3) Hyvä näkyvyys (teknisesti mitattu näkyvyys (meteorological optical range) MOR > 2 000 m määritetty seuraavan mukaisesti: WMO, Guide to Meteorological Instruments and Methods of Observation, Sixth Edition, ISBN: 92-63-16008–2, kohdat 1.9.1–1.9.11, Geneve 1996) ja puhdas linssi.

(4) Tässä säännössä ’valaisimen osana olevalla’ tarkoitetaan sitä, että laite sisältyy fyysisesti valaisimen runkoon, tai se voi olla myös irrallisena valaisimen rungon ulkopuolella mutta osana valmistajan toimittamaa valaisinjärjestelmää.

LIITE 1 ETUVALAISIMET, TAKAVALAISIMET, ÄÄRIVALAISIMET JA JARRUVALAISIMET: VALON JAKAUTUMISEN VÄHIMMÄISKULMAT (1) Valon jakautumisen vähimmäispystykulmat ovat kaikissa tapauksissa 15° vaakasuoran tason yläpuolella ja 15° vaakasuoran tason alapuolella kaikkien tämän säännön piiriin kuuluvien laiteluokkien osalta lukuun ottamatta seuraavia: a) Valaisimilla, jotka on tarkoitettu asennettaviksi niin, että niiden H-taso on alle 750 mm maanpinnan yläpuolella, kulmat ovat 15° vaakatason yläpuolella ja 5° sen alapuolella. b) Valinnaisilla valaisimilla, jotka on tarkoitettu asennettaviksi niin, että niiden H-taso on yli 2 100 mm maanpinnan yläpuolella, kulmat ovat 5° vaakatason yläpuolella ja 15° sen alapuolella. c) Luokan S3 tai S4 jarruvalaisimilla kulmat ovat 10° vaakatason yläpuolella ja 5° sen alapuolella. Valonjakautumisen vähimmäisvaakakulmat Etuvalaisimet Takavalaisimet Jarruvalaisimet (S1 ja S2) Jarruvalaisimet (S3 ja S4) (1) Näissä kuvissa esitetyt kulmat soveltuvat ajoneuvon oikealle puolelle asennettaviksi tarkoitettuja laitteita varten. Nuolet osoittavat ajoneuvon etuosaan.

LIITE 2

LIITE 3 ESIMERKKEJÄ HYVÄKSYNTÄMERKEISTÄ 1. ETUVALAISIN Edellä esitetyllä hyväksyntämerkillä varustettu laite on Alankomaissa (E4) säännön nro 4 nojalla hyväksyntänumerolla 221 hyväksytty etuvalaisin. Symbolin A lähellä oleva numero osoittaa, että hyväksyntä on myönnetty säännön nro 7 vaatimusten mukaisesti, sellaisena kuin se on muutettuna muutossarjalla 02. Vaakasuuntainen nuoli osoittaa sivun, jolla fotometriset vaatimukset täyttyvät 80° H -kulmaan asti. Vaakasuoralta janalta lähtevä, alaspäin osoittava pystysuora nuoli osoittaa sallitun asennuskorkeuden, joka tämän laitteen osalta on enintään 750 mm maanpinnan yläpuolella. 2. TAKAVALAISIN Edellä esitetyllä hyväksyntämerkillä varustettu laite on Alankomaissa (E4) säännön nro 7 nojalla hyväksyntänumerolla 221 hyväksytty takavalaisin, jota voidaan käyttää myös kahden takavalaisimen muodostamassa kokonaisuudessa. Merkinnän R1D alla oleva numero osoittaa, että hyväksyntä on myönnetty säännön nro 7 vaatimusten mukaisesti, sellaisena kuin se on muutettuna muutossarjalla 02. Nuolen puuttuminen tarkoittaa, että valovoimaa koskevat vaatimukset täyttyvät kulmaan 80° H asti sekä oikealla että vasemmalla sivulla. 3. ETUÄÄRIVALAISIN Edellä esitetyllä hyväksyntämerkillä varustettu laite on Ranskassa (E2) säännön nro 7 nojalla hyväksyntänumerolla 125 hyväksytty etuäärivalaisin. Merkinnän AM alla oleva numero osoittaa, että hyväksyntä on myönnetty säännön nro 7 vaatimusten mukaisesti, sellaisena kuin se on muutettuna muutossarjalla 02. Vaakasuuntainen nuoli osoittaa sivun, jolla fotometriset vaatimukset täyttyvät 80° H -kulmaan asti. 4. TAKAÄÄRIVALAISIN Edellä esitetyllä hyväksyntämerkillä varustettu laite on Italiassa (E3) säännön nro 7 nojalla hyväksyntänumerolla 122 hyväksytty takaäärivalaisin, joka tuottaa vaihtuvaa valovoimaa. Merkinnän RM alla oleva numero osoittaa, että hyväksyntä on myönnetty säännön nro 7 vaatimusten mukaisesti, sellaisena kuin se on muutettuna muutossarjalla 02. Vaakasuuntainen nuoli osoittaa sivun, jolla fotometriset vaatimukset täyttyvät 80° H -kulmaan asti. 5. JARRUVALAISIN Edellä esitetyllä hyväksyntämerkillä varustettu laite on Alankomaissa (E4) säännön nro 7 nojalla hyväksyntänumerolla 221 hyväksytty jarruvalaisin, jossa on yksi valaisutaso. Merkinnän S1 alla oleva numero osoittaa, että hyväksyntä on myönnetty säännön nro 7 vaatimusten mukaisesti, sellaisena kuin se on muutettuna muutossarjalla 02. 6. LAITE, JOHON KUULUU SEKÄ TAKAVALAISIN ETTÄ JARRUVALAISIN Edellä esitetyllä hyväksyntämerkillä varustettu laite on hyväksytty Alankomaissa (E4) säännön nro 7 nojalla hyväksyntänumerolla 221, siihen kuuluu sekä takavalaisin että jarruvalaisin ja se on valovoimaltaan vaihtuva. Merkinnän R2D-S2D alla oleva numero osoittaa, että hyväksyntä on myönnetty säännön nro 7 vaatimusten mukaisesti, sellaisena kuin se on muutettuna muutossarjalla 02. Takavalaisin on yhdistetty jarruvalaisimeen, joita voidaan myös käyttää kahden valaisimen muodostamassa kokonaisuudessa, ja kumpikin valaisin on valovoimaltaan vaihtuva. Nuolen puuttuminen tarkoittaa, että valovoimaa koskevat vaatimukset täyttyvät kulmaan 80° H asti sekä oikealla että vasemmalla sivulla. Huom. Hyväksyntänumero ja lisätunnukset on sijoitettava ympyrän lähelle ja joko E-kirjaimen ylä- tai alapuolelle tai sen oikealle tai vasemmalle puolelle. Hyväksyntänumeron muodostavien numeroiden on oltava E-kirjaimen samalla puolella ja samansuuntaiset. Hyväksyntänumero ja kyseisen säännön mahdollisen muutossarjan numeron ilmaiseva lisätunnus on sijoitettava suoraan vastapäätä toisiaan. Roomalaisten numeroiden käyttämistä tyyppihyväksyntänumeroissa on vältettävä, jotta niitä ei sekoitettaisi muihin merkkeihin. 7. ERILLISTEN VALAISIMIEN MERKINNÄT Yllä oleva esimerkki vastaa sellaisen linssin merkintää, jota on tarkoitus käyttää erityyppisissä valaisimissa. Tämä hyväksyntämerkki osoittaa, että kyseessä olevalle laitteelle on annettu hyväksyntä Espanjassa (E9) hyväksyntänumerolla 1432 ja että siihen sisältyvät seuraavat osat: takasumuvalaisin (F), joka on hyväksytty säännön nro 38 alkuperäisen version mukaisesti, luokan 2a takasuuntavalaisin, joka on hyväksytty säännön nro 6 muutossarjan 01 mukaisesti, peruutusvalaisin (AR), joka on hyväksytty säännön nro 23 alkuperäisen version mukaisesti, punainen takavalaisin (R), joka on hyväksytty säännön nro 7 muutossarjan 02 mukaisesti, jarruvalaisin, jossa on yksi valaistustaso (S1) ja joka on hyväksytty säännön nro 7 muutossarjan 02 mukaisesti. 8. YKSINKERTAISTETTU MERKINTÄ RYHMITETYILLE, YHDISTETYILLE TAI RAKENTEELLISESTI YHDISTETYILLE VALAISIMILLE, JOISSA VÄHINTÄÄN KAKSI VALAISINTA MUODOSTAA OSAN SAMASTA JÄRJESTELMÄSTÄ (Pysty- ja vaakasuorat viivat kuvaavat merkkivalolaitteen muotoa. Ne eivät ole osa hyväksyntämerkkiä.) Malli A Malli B Malli C Huom. Nämä kolme esimerkkiä tyyppihyväksyntämerkistä (mallit A, B ja C) edustavat kolmea mahdollista muunnosta valaisimen merkinnästä, kun kaksi tai useampia valoja kuuluu samaan ryhmitettyjen, yhdistettyjen tai rakenteellisesti yhdistettyjen valaisimien kokonaisuuteen. Ne osoittavat, että laite on hyväksytty Alankomaissa (E4) tyyppihyväksyntänumerolla 3333 ja että siihen kuuluu: luokan IA paluuheijastin, joka on hyväksytty säännön nro 3 muutossarjan 02 mukaisesti, takasuuntavalaisin, joka tuottaa vaihtuvaa valovoimaa (luokka 2b) ja joka on hyväksytty säännön nro 6 muutossarjan 01 mukaisesti, takavalaisin, joka tuottaa vaihtuvaa valovoimaa (R2) ja joka on hyväksytty säännön nro 7 muutossarjan 02 mukaisesti, takasumuvalaisin, joka tuottaa vaihtuvaa valovoimaa (F2) ja joka on hyväksytty säännön nro 38 alkuperäisen version mukaisesti, peruutusvalaisin (AR), joka on hyväksytty säännön nro 23 alkuperäisen version mukaisesti, jarruvalaisin, joka tuottaa vaihtuvaa valovoimaa (S2) ja joka on hyväksytty säännön nro 7 muutossarjan 02 mukaisesti. Huom. Jäljempänä annettavat kolme hyväksyntämerkintäesimerkkiä (mallit D, E ja F) vastaavat hyväksyntämerkillä varustettua valaisinlaitetta, joka koostuu seuraavista osista: etuvalaisin, joka on hyväksytty säännön nro 7 muutossarjan 02 mukaisesti, ajovalaisin, jonka lähivalo on suunniteltu oikean- ja vasemmanpuoleista liikennettä varten ja jonka kaukovalon enimmäisvoimakkuus on 86 250 kandelan ja 111 250 kandelan välillä (mistä on osoituksena luku 30) ja joka on hyväksytty säännön nro 20 muutossarjan 02 mukaisesti, etusumuvalaisin, joka on hyväksytty säännön nro 19 muutossarjan 02 mukaisesti, luokan 1a etusuuntavalaisin, joka on hyväksytty säännön nro 6 muutossarjan 01 mukaisesti. Malli D Malli E Malli F 9. AJOVALAISIMEN KANSSA RAKENTEELLISESTI YHDISTETTY VALAISIN Edellä oleva esimerkki vastaa erityyppisissä ajovalaisimissa käytettäväksi tarkoitetun linssin merkintää, eli kyseessä on: joko ajovalaisin, jonka lähivalo on suunniteltu oikean- ja vasemmanpuoleista liikennettä varten, jonka kaukovalon enimmäisvoimakkuus on 86 250 kandelan ja 111 250 kandelan välillä (mistä osoituksena on numero 30), joka on hyväksytty Saksassa (E1) säännön nro 8 muutossarjan 04 mukaisesti ja joka on rakenteellisesti yhdistetty etuvalaisimeen, joka on hyväksytty säännön nro 7 muutossarjan 02 mukaisesti; tai ajovalaisin, jonka lähivalo on tarkoitettu oikean- ja vasemmanpuoleista liikennettä varten, jonka kaukovalon enimmäisvoimakkuus on 86 250–101 250 kandelaa, joka on hyväksytty Saksassa (E1) säännön nro 1 mukaisesti, sellaisena kuin se on muutettuna muutossarjalla 02, ja joka on rakenteellisesti yhdistetty edellisessä kohdassa tarkoitetun etuvalaisimen kanssa; tai jompikumpi edellä mainituista ajovalaisimista, joka on hyväksytty erillisenä valaisimena. Ajovalaisimen päärungossa on oltava ainoa voimassa oleva hyväksyntänumero, esimerkiksi: tai tai tai 10. VALONLÄHDEMODUULIT Yllä olevalla tunnuskoodilla merkitty valonlähdemoduuli on hyväksytty yhdessä Italiassa (E3) hyväksytyn valaisimen kanssa hyväksyntänumerolla 17325. 11. TOIMINNALLISESTI INTEGROIDUT VALAISIMET Toiminnallisesti integroidun valaisinjärjestelmän osana oleva toiminnallisesti integroitu valaisin, jonka toiminnot ovat seuraavat: takasuuntavalaisin (luokka 2a), joka on hyväksytty säännön nro 6 muutossarjan 01 mukaisesti; punainen takavalaisin (R1), joka on hyväksytty säännön nro 7 muutossarjan 02 mukaisesti. Merkintä sisältää myös kirjaimen Y, sillä kyseessä on toiminnallisesti integroitu valaisin, joka muodostaa osan toiminnallisesti integroidusta valaisinjärjestelmästä. jarruvalaisin, joka tuottaa vaihtuvaa valovoimaa (S2) ja joka on hyväksytty säännön nro 7 muutossarjan 02 mukaisesti. Toiminnallisesti integroidun valaisinjärjestelmän osana oleva toiminnallisesti integroitu valaisin, jonka toiminnot ovat seuraavat: punainen takavalaisin (R1), joka on hyväksytty säännön nro 7 muutossarjan 02 mukaisesti. Merkintä sisältää myös kirjaimen Y, sillä kyseessä on toiminnallisesti integroitu valaisin, joka muodostaa osan toiminnallisesti integroidusta valaisinjärjestelmästä. peruutusvalaisin (AR), joka on hyväksytty säännön nro 23 alkuperäisen version mukaisesti.

LIITE 4 FOTOMETRISET MITTAUKSET 1. MITTAUSMENETELMÄT 1.1 Fotometristen mittausten aikana hajaheijastukset on estettävä tarkoituksenmukaisella rajauksella. 1.2 Mittausten tulosten kyseenalaistamisen varalta mittaukset on suoritettava siten, että seuraavat vaatimukset täyttyvät: 1.2.1 Mittausetäisyyden on oltava sellainen, että voidaan soveltaa etäisyyden käänteistä neliöjuurilakia. 1.2.2 Mittauslaitteen on oltava sellainen, että vastaanottimen avauskulma katsottuna valaisimen vertailukeskipisteestä on välillä 10 asteminuuttia ja 1 aste. 1.2.3 Havaintosuunnan voimakkuutta koskeva vaatimus katsotaan täytetyksi, jos vaatimus täyttyy suunnassa, joka poikkeaa enintään asteen neljäsosan havaintosuunnasta. 1.3 Jos laite voidaan asentaa ajoneuvoon useampaan kuin yhteen kohtaan tai tietylle alueelle, fotometriset mittaukset on suoritettava jokaisessa kohdassa tai valmistajan määrittelemän vertailuakselin alueen ääripisteissä. 2. 2. Vakiovalonjakautumistaulukko Luokan S3 jarruvalaisimen valonjakautumistaulukko 10° 32 — 64 — 32 5° 64 100 100 100 64 0° 64 100 100 100 64 5° 64 100 100 100 64 10° 5° 0° 5° 10° 2.1 Suunta H = 0° ja V = 0° vastaa vertailuakselia. (Ajoneuvossa se on vaakasuorassa ja yhdensuuntainen ajoneuvon pituussuuntaisen keskitason kanssa ja suunnattu vaadittuun näkyvyyssuuntaan.) Se kulkee vertailukeskipisteen kautta. Taulukon arvoista saadaan eri mittaussuuntien vähimmäisvoimakkuudet prosentteina kunkin valaisimen akselin voimakkuuden vähimmäisvaatimuksesta (suunnassa H = 0° ja V = 0°). 2.2 Valokuvion on 2 kohdassa ruudukkona esitetyllä valonjakautumisalueella oltava lähes yhdenmukainen, ts. valon voimakkuuden on kunkin ruudukon viivan muodostaman alueen osan suunnassa täytettävä vähintään vähimmäisprosenttiarvo, joka näkyy kyseistä suuntaa ympäröivillä viivoilla. 2.3 Jos laite kuitenkin on tarkoitettu asennettavaksi enintään 750 mm korkeudelle maanpinnasta, fotometrinen voimakkuus tarkastetaan vain 5 asteen kulmaan saakka alaspäin. 3. VALAISIMIEN FOTOMETRINEN MITTAUS Fotometrisen tehon tarkastus tehdään tapauksen mukaan seuraavasti: 3.1 Ei-vaihdettavat valonlähteet (hehkulamput ja muut): Valonlähteiden ollessa paikoillaan valaisimessa tämän säännön kohdan 7.1 asiaa koskevan alakohdan mukaisesti. 3.2 Vaihdettavat valonlähteet: Jos valaisimet on varustettu 6,75 V:n, 13,5 V:n tai 28,0 V:n valonlähteillä, niiden tuottamat valovoima-arvot on korjattava. Hehkulamppujen tapauksessa korjauskerroin on vertailuvalovirran ja käytettävällä jännitteellä (6,75 V, 13,5 V tai 28,0 V) mitatun valovirran keskiarvon suhde. LED-valonlähteiden tapauksessa korjauskerroin on nimellisvalovirran ja käytettävällä jännitteellä (6,75 V, 13,5 V tai 28,0 V) mitatun valovirran keskiarvon suhde. Minkään käytettävän valonlähteen todelliset valovirrat eivät saa poiketa enempää kuin ± 5 prosenttia keskiarvosta. Vaihtoehtoisesti ja vain hehkulampun tapauksessa voidaan käyttää vuorottain vertailuvalovirrallaan toimivaa vakiomallista hehkulamppua jokaisessa kohdassa ja laskea jokaisen kohdan yksittäiset mittaustulokset yhteen. 3.3 Hehkulampuilla varustettuja merkkivalaisimia lukuun ottamatta kaikkien merkkivalaisimien yhden minuutin ja 30 minuutin toiminnan jälkeen mitattujen valotiheysarvojen on oltava vähimmäis- ja enimmäisvaatimusten mukaisia. Yhden minuutin toiminnan jälkeinen valovoiman jakauma voidaan laskea 30 minuutin toiminnan jälkeisestä valovoiman jakaumasta soveltamalla kuhunkin testauspisteeseen yhden minuutin ja 30 minuutin toiminnan jälkeen kohdassa HV mitattujen valovoima-arvojen suhdetta.

LIITE 5 TUOTANNON VAATIMUSTENMUKAISUUDEN VALVONTAMENETTELYJÄ KOSKEVAT VÄHIMMÄISVAATIMUKSET 1. YLEISTÄ 1.1 Tämän säännön mekaanista ja geometrista vaatimustenmukaisuutta koskevat määräykset katsotaan täytetyiksi, jos eroavuudet eivät ylitä väistämättömiä valmistuspoikkeamia. 1.2 Sarjatuotantona valmistettujen valaisimien vaatimustenmukaisuutta ei aseteta kyseenalaiseksi fotometristen ominaisuuksien osalta, jos seuraava vaatimus täyttyy minkä tahansa sattumanvaraisesti tämän säännön 7 kohdan mukaisesti valitun valaisimen fotometrisiä ominaisuuksia testattaessa: 1.2.1 Mikään mitattu arvo ei poikkea kielteisesti yli 20:tä prosenttia tässä säännössä määritellystä vähimmäisarvoista. 1.2.2 Jos kyseessä on valaisin, jonka valonlähde on vaihdettava, ja jos edellä tarkoitetun testin tulokset eivät täytä vaatimuksia, valaisimille suoritettavat testit on toistettava käyttäen toista standardivalonlähdettä. 1.3 Värikoordinaatteja koskevien vaatimusten on täytyttävä tämän säännön kohdan 7 mukaisissa testeissä. 2. VALMISTAJAN SUORITTAMAA VAATIMUSTENMUKAISUUDEN TARKASTUSTA KOSKEVAT VÄHIMMÄISVAATIMUKSET Hyväksyntämerkin haltijan on suoritettava kullekin valaisintyypille asianmukaisin väliajoin ainakin seuraavassa esitetyt testit. Testit on suoritettava tämän säännön määräysten mukaisesti. Jos näyte ei täytä kyseisen testityypin vaatimuksia, on otettava lisää näytteitä ja testattava ne. Valmistajan on toteutettava tarvittavat toimet kyseisen tuotannon vaatimustenmukaisuuden varmistamiseksi. 2.1 Testien luonne Tässä säännössä esitetyt vaatimustenmukaisuustestit koskevat fotometrisiä ja kolorimetrisiä ominaisuuksia. 2.2 Testimenetelmät 2.2.1 Testit on yleensä suoritettava tässä säännössä esitettyjen menetelmien mukaisesti. 2.2.2 Valmistajan suorittamassa vaatimustenmukaisuustestissä voidaan käyttää tässä säännössä esitettyjä menetelmiä vastaavia menetelmiä tyyppihyväksyntätesteistä vastaavan toimivaltaisen viranomaisen suostumuksella. Valmistajan vastuulla on osoittaa, että käytetyt menetelmät vastaavat tässä säännössä esitettyjä menetelmiä. 2.2.3 Kohtien 2.2.1 ja 2.2.2 soveltaminen edellyttää, että testilaite kalibroidaan säännöllisesti ja että se vastaa toimivaltaisen viranomaisen suorittamaa mittausta. 2.2.4 Vertailumenetelminä on käytettävä kaikissa tapauksissa tämän säännön vertailumenetelmiä, erityisesti hallinnollisen tarkastuksen ja näytteenoton tarkoituksia varten. 2.3 Näytteenotto Valaisinnäytteet on valittava sattumanvaraisesti yhdenmukaisen erän tuotannosta. Yhdenmukaisella erällä tarkoitetaan samaa tyyppiä edustavien valaisimien sarjaa, joka on määritetty valmistajan tuotantomenetelmien mukaisesti. Arvioinnin on yleensä koskettava yksittäisten tehtaiden sarjatuotantoa. Valmistaja voi kuitenkin yhdistää useista eri tehtaista saadut samaa järjestelmätyyppiä koskevat tiedot, jos tehtaissa sovelletaan samoja laatuperusteita ja samaa laadunhallintaa. 2.4 Mitatut ja tallennetut fotometriset ominaisuudet Valaisimien näytekappaleista on tehtävä fotometrisiä mittauksia, joilla määritetään vähimmäisarvot liitteessä 4 lueteltujen pisteiden kohdalla ja vaaditut värikoordinaatit. 2.5 Hyväksyttävyysperusteet Valmistaja vastaa siitä, että testituloksista laaditaan tilastollinen tutkimus ja toimivaltaisen viranomaisen suostumuksella määritetään hyväksyttävyysperusteet valmistajan tuotteille, jotta tuotteiden vaatimustenmukaisuuden tarkastukselle tämän säännön kohdassa 9.1 asetetut edellytykset täyttyvät. Hyväksyttävyysperusteiden on oltava sellaiset, että 95 prosentin luotettavuustasolla liitteen 6 (ensimmäinen näytteenotto) mukaisesti suoritetun pistokokeen läpäisemisen vähimmäistodennäköisyys on 0,95.